section_heading: Infrazvučne frekvencije
paragraph_text: Infrazvuk, odnosno frekvencije zvuka ispod 20&nbsp;Hz uhom ne doživljavamo kao zvuk, nego kao titrajuću vibraciju na bubnjiću. Stoga nema opravdanja niti valjanih razloga zbog kojih bi infrazvučnim podražajima "provocirali" uho, jer bi time mogli pogoršati ili čak trajno oštetiti sluh (ovisno o jačini podražaja i njegovom trajanju). Infrazvuk osjećamo taktilno po čitavom tijelu kao osjećaj potresanja ili vibracije. Istraživanja su utvrdila da je za prag taktilnoga osjeta na tijelu na frekvenciji od 10&nbsp;Hz potrebno oko 120 dB zvuka. Prag je skoro isti i za gluhe osobe, jer su njihovi taktilni i kinestetski osjeti isti kao i kod osoba zdravoga sluha. Dakle, za osobe oštećena sluha moguće je koristiti vibrotaktilne stimulacije. Međutim, govor u tom frekvencijskom području ne sadrži gotovo nikakve informacije, osobito ne bilo kakve fonološki vrijedne.